**Правила понашања на онлајн платформи за учење**

Драга децо и поштовани родитељи,

Верујемо да слушате своје родитеље и понашате се у складу са ванредном ситуацијом, одговорно и дисциплиновано. Знамо да није лако прилагодити се новонасталој ситуацији, али морамо схватити да је то сада неопходно, да одговорним понашањем штитимо себе и друге и да ће и ово убрзо проћи.

Важно је да сви будемо стрпљиви, да имамо разумевања и будемо подршка једни другима.

Сви се сада привикавамо на наставу и учење које се одвија на даљину, наставници и одељењске старешине планирањем наставе кроз различите облике, методе и приступе покушавају да вам олакшају усвајање наставних садржаја на овај начин. Пратите упутства наставника и у складу са тим планирајте дневне и недељне активности. Знамо да се и у овим условима трудите да испуните све своје школске обавезе и задатке, што је за сваку похвалу.

Подсећамо вас да правила понашања која важе у учионици, важе и на онлајн платформама за учење. У складу са упутством Министарства просвете, науке и технолошког развоја, наставници и стручни сарадници ће посебну пажњу обратити на могуће непримерено понашање ученика на платформама за учење. Сваки облик непримереног понашања биће евидентиран, непримерени садржај уклоњен са платформе, а родитељи обавештени. Уколико се дигитално насиље између ученика настави и поред информисања родитеља и/или представља посебан ризик поученика/ке изложене насиљу, школа је у обавези да поднесе пријаву надлежном Министарству унутрашњих послова и о томе обавести надлежну Школску управу.

Поштовани родитељи, молимо Вас да обратите пажњу на садржаје које ученици постављају током процеса онлајн учења. Непримерено понашање ученика утицаће на оцену из владања на крају школске године.

Желимо вам добро здравље и успех у учењу!

**ПРАВИЛА ПОНАШАЊА НА ОНЛАЈН ПЛАТФОРМИ ЗА УЧЕЊЕ**

 • ПРАВИЛА ПОНАШАЊА КОЈА ВАЖЕ У УЧИОНИЦИ ВАЖЕ И НА ОНЛАЈН НАСТАВИ

• ПОШТУЈТЕ НАСТАВНИКЕ И ПРАТИТЕ ЊИХОВА УПУТСТВА

• ПОШТУЈТЕ ЈЕДНИ ДРУГЕ

• НИКАДА СЕ НЕ ПРЕДСТАВЉАЈТЕ КАО НЕКО ДРУГИ

• СВОЈЕ МИШЉЕЊЕ ИЗРАЗИТЕ НА ПРИСТОЈАН НАЧИН

Електронско насиље и злостављање је злоупотреба информационих технологија која може да има за последицу повреду друге личности и угрожавање достојанства и остварује се слањем порука електронском поштом, СМС-ом, ММС-ом, путем веб-сајта (web site), четовањем, укључивањем у форуме, социјалне мреже и сл.

Правилник о протоколу поступања у настави у одговору на насиље, злостављање и занемаривање (,,Службени гласник РС“, број 46/19).

Педагошко- психолошка служба школе